Geldwa in Sasolburg beroof | Maroela Media
‘n Onbekende hoeveelheid geld is Saterdagoggend tydens ŉ transitorooftog in Vaalpark, Sasolburg, geroof.
Konst. Peter Kareli sê ŉ Coin Security-voertuig was onderweg na ŉ vulstasie in die Naledi-nywerheidsgebied.
“Die voertuig het by ŉ stopstraat by ŉ kruising stilgehou toe ŉ Toyota Land Cruiser teen die kant van die geldwa vasgejaag het,” het Kareli gesê. ŉ BMW en Volkswagen Golf het “skielik” ook op die toneel verskyn. “Vier mans het uit die voertuie gespring. Hulle was met outomatiese gewere gewapen.”
Hulle het drie keer op die voertuig geskiet. Een van die rowers het na die bestuurder se deur gegaan en dit oopgemaak. “Dit is nog nie duidelik hoe hulle die deur oopgekry het nie,” het Kareli bygevoeg.
Die rowers het twee vuurwapens van die veiligheidswagte gesteel. Hulle het daarna die kontant gesteel en van die toneel gevlug. Nie een van die drie voertuie het ‘n registrasienommer gehad nie.
Een veiligheidswag het geringe beserings opgedoen.
Twee sterf in Bloem-ongeluk